Gamla skipaútgerðarskemman við Geirsgötu 11 . Dótturfélag malasísku fyrirtækjasamsteypunnar Berjaya Corporation hefur keypt hús við Geirsgötu 11 . Kaupverð nemur alls 14 milljónum Bandaríkjadala eða um 1,7 milljarði íslenskra króna . Dótturfélagið sem ber heitið Berjaya Land Berhad keypti allt hlutafé í eignarhaldsfélaginu Geirsgötu 11 ehf. fyrir 1,4 milljónir dala og greiðir auk þess upp 12,6 milljóna dala skuld umrædds eignarhaldsfélags við Útgerðarfélag Reykjavíkur . Seljendur eru félögin Fiskitangi og Útgerðarfélag Reykjavíkur sem eru að stærstum hluta í eigu Guðmundar Kristjánssonar , útgerðarmanns og forstjóra HB Granda . Berjaya er í eigu milljarðamæringsins Vincent Tan þess sama og á breska knattspyrnufélagið Cardiff City . Hann hefur sagt að kaupin á Geirsgötu 11 myndu gefa félaginu tækifæri til þess að hefja fjárfestingar á sviði fasteignaþróunar og hótelstarfsemi á Íslandi . Félagið rekur hótel víða í suðausturhluta Asíu og einnig í Lundúnum . Geirsgata 11 er gömul vöruskemma sem upphaflega var byggð fyrir Skipaútgerð ríkisins en hefur lítið verið notuð frá því starfsemi hennar var hætt . Húsið komst í eigu Brim sem nú heitir Útgerðarfélag Reykjavíkur og Fiskitanga fyrir nokkrum árum . Ekkert liggur fyrir um , hvorki af hálfu Faxaflóahafna eða Reykjavíkurborgar hvort leyft verði að byggja hótel eða íbúðarhúsnæði á lóðinni . Byggingarleyfi liggja ekki fyrir Geirsgata 11 er gömul vöruskemma , sem hefur staðið að mestu ónotuð undanfarin ár og er farin að láta á sjá . Ekki hefur legið fyrir hvort leyfi fáist til byggingar hótels á svæðinu . Á liðnu ári samþykkti stjórn Faxaflóahafna að tillögu skipulagsfulltrúa hafnarinnar að bíða með framkvæmdir og uppbyggingu á Miðbakka þar til framkvæmdum við Austurhöfn verði lokið og ljóst með hvaða hætti skipulag umferðar um Austurbakka og starfsemi á jarðhæð hússins við Austurhöfn verður en þar gert ráð fyrir verslunar - og þjónustustarfsemi . Þess má geta að borgaryfirvöld hafa sett kvóta á hótel í miðborginni . Gistirými mega ekki fara yfir 23% af starfsemi í Kvosinni . Enginn kvóti er þó á Geirsgötunni því það deiliskipulag nær ekki yfir hana . Hins vegar er ekkert deiliskipulag til fyrir Geirsgötu 11 sem þýðir að engar heimildir eru fyrir uppbyggingu lóðinni . Kaupandi verður að koma með tillögu sem sýnir fyrirhugaða uppbyggingu . Verið að kaupa staðsetningu Útgerðarfélag Reykjavíkur sem átti eignina hafði á undanförnum árum leitað eftir því að rífa húsið og byggja á lóðinni . Ekkert byggingarleyfi hefur fengist . Á liðnu ári var lögð fram tillaga að deiliskipulagi sem átti að tengja svæðið við Kvosina ásamt því að halda hafnarstarfseminni gangandi . Alls var gert ráð fyrir 27 þúsund fermetra húsnæði . Skipulagsfulltrúi tók neikvætt í tillöguna þar sem um of mikið byggingarmagn væri að ræða . Miðað við kaupferð hússins má gera ráð fyrir að þrýst verði á Faxaflóahafnir og Reykjavíkurborg að gefa leyfi fyrir framkvæmdum . Ljóst má vera að verið er að kaupa staðsetninguna en ekki eingöngu gamla vöruskemmu .